b'\n_START_ARTICLE_\nZavod sv. Fran\xc4\x8di\xc5\xa1ka Sale\xc5\xa1kega\n_START_SECTION_\nDo leta 1998\n_START_PARAGRAPH_\nSlovenski salezijanci so leta 1967 v \xc5\xbdelimljah ustanovili Srednjo versko \xc5\xa1olo. Ob slovenski osamosvojitvi leta 1991 je bil v teh prostorih ustanovljen zavod Gimnazija \xc5\xbdelimlje, v okviru katerega je poleg gimnazije deloval tudi Dom Janeza Boska (dija\xc5\xa1ki dom).\n_START_SECTION_\nOd leta 1998 do danes\n_START_PARAGRAPH_\nSalezijanski in\xc5\xa1pektorat se je leta 1998 odlo\xc4\x8dil prenoviti organizacijsko strukturo zavoda, ki ga je preimenoval v Zavod sv. Fran\xc4\x8di\xc5\xa1ka Sale\xc5\xa1kega. Zavod so od takrat sestavljale \xc5\xa1tiri organizacijske enote: Gimnazija \xc5\xbdelimlje, Dom Janeza Boska, Glasbena \xc5\xa1ola in Center za mlade, dru\xc5\xbeine in odrasle. Glasbena \xc5\xa1ola je \xc5\xbee od vsega za\xc4\x8detka delovala na Rakovniku v Ljubljani, potem pa je tudi uradno postala organizacijska enota Zavoda Janeza Smrekarja (dana\xc5\xa1nji Zavod Salesianum). Od organizacijske prenove Zavoda sv. Fran\xc4\x8di\xc5\xa1ka Sale\xc5\xa1kega leta 2004 v okviru zavoda delujejo ostale tri organizacijske enote.\n_START_SECTION_\nGimnazija \xc5\xbdelimlje\n_START_PARAGRAPH_\nGimnazija \xc5\xbdelimlje je zasebna gimnazija, ki izvaja izobra\xc5\xbeevalni in vzgojni program splo\xc5\xa1ne gimnazije ter program in vzgojo Gimnazije \xc5\xbdelimlje. Obiskuje jo pribli\xc5\xbeno 270 dijakov iz vse Slovenije, ki ob koncu \xc5\xa1olanja opravljajo splo\xc5\xa1no maturo.\n_START_SECTION_\nDom Janeza Boska\n_START_PARAGRAPH_\nDom Janeza Boska je dija\xc5\xa1ki dom, ki dijakom Gimnazije \xc5\xbdelimlje nudi mo\xc5\xbenost za bivanje in vzgojo po na\xc4\x8delih don Boskovega preventivnega vzgojnega sistema. V njem prebiva pribli\xc5\xbeno 180 dijakov.\n_START_SECTION_\nCenter za mlade, dru\xc5\xbeine in odrasle\n_START_PARAGRAPH_\nCenter za mlade, dru\xc5\xbeine in odrasle je v splo\xc5\xa1ni rabi poznan kot Majcnov dom (po misijonarju Andreju Majcnu). V okviru njegovega delovanja se v \xc5\xbdelimljah skozi vse leto odvijajo pevski vikendi, duhovne vaje za otroke in mlade ter izobra\xc5\xbeevanja za njihove animatorje. Letno v njegovih programih sodeluje okrog 1000 otrok in mladih. Poleg programov, ki jih pripravljajo sodelavci in prostovoljci Majcnovega doma, center nudi svoje prostorske zmogljivosti tudi drugim izvajalcem.'